runetrust/blame-folketinget-dk huggingface dataset:
Kristian Jensen (V), 2000-01-27:
Det er der af samme grund, som at vi her i beslutningsforslaget under nr. 2 skriver, at arbejdet skal udføres under ledelse af en ansvarlig, fordi det jo har vist sig, at når man indtager fødevarer, hvilket er en rimelig naturlig ting, så er der også den naturlige risiko, at man kan gå hen og blive syg af det.
Margrethe Vestager (RV), 2009-04-16:
Derfor vil jeg gerne vide, om De Konservative er trygge ved den linje, der er lagt, som jo udsætter arbejdsmarkedsreformer, som udsætter de reformer, som ellers på helt afgørende vis kunne være med til at understøtte, at vi kan løse det problem, der venter i horisonten.
Aase D. Madsen (DF), 2000-04-25:
, og her til morgen var der heller ingen høringssvar, og hvis de ikke foreligger, og det tror jeg ikke de gør, så må jeg påpege, at det er aldeles uacceptabelt. Forslagets første del er nok den mest problematiske for Dansk Folkeparti, for det drejer sig jo om at sende en ekstra regning på ikke mindre end 500 mio. kr. over 2 år på dyr vindmøllestrøm fra Jylland og Fyn til Østdanmark. Men den tredje fase på yderligere 200 mio. kr. for miljøvenlig strøm fra de decentrale kraftvarmeværker er ikke medtaget endnu, og jeg ved så ikke, hvornår det kommer, men det kan vi måske høre lidt om, for jeg har jo set et beløb på 700 mio. kr., i alt to gange 700 mio. kr., et til Østdanmark og et til Vestdanmark, og det giver jo så på landsbasis 1,4 mia. kr. for såkaldt miljøvenlig el.
Sophie Hæstorp Andersen (S), 2012-10-26:
Kan ordføreren ikke godt bekræfte, at den her udredning skal ske inden for 30 dage, fra man er henvist til sygehuset, og, hvis ikke det kan lade sig gøre, så skal regionen henvise til en anden regions sygehus, eller de skal indgå aftaler med private om, at patienter kan blive udredt der.
Thomas Jensen (S), 2012-05-08:
Jeg tror, at vi med det her forslag, som jo er en samlet buket, får lavet en større gennemsigtighed, vi får lavet nogle regler, der gør, at de virksomheder, der er i Danmark og opererer i Danmark, kommer til at efterleve den danske skattelovgivning, og jeg tror også, at de, som måske ikke har gjort sig så meget umage med at efterleve den, i fremtiden vil gøre sig mere umage med at gøre det, sådan at vi kan få en sikkerhed for, at de lægger de penge i Danmark, som de skal.
Anders Samuelsen (RV), 2001-04-26:
Det er jo også derfor, jeg gentagne gange har sagt, at hvis jeg sad i en kommunalbestyrelse, så ville jeg sikkert arbejde for, at det her faktisk blev politikken i den kommune, hvor jeg sad og arbejdede. Men jeg sidder ikke i en kommunalbestyrelse. Lige i øjeblikket har jeg den ære at få lov til at sidde i et Folketing, og Folketinget mener jeg primært skal tage sig af at lave noget rammelovgivning, som fastsætter nogle værdier og sender nogle signaler om, hvad vi gerne vil, og så skal det kommunale niveau, hvor man har retten til at kræve penge ind, og man har ansvaret for at levere den service, som vi sætter rammerne for, have mulighed for at udøve begge dele.
Frederik Vad (S), 2025-03-28:
Jeg synes, den væsentlige pointe at give hr. Morten Messerschmidt herfra i et svar er: Jeg kan godt oprigtigt blive i tvivl om, hvorvidt noget af den lovgivning, vi f.eks. laver i forhold til social kontrol, kommer til at virke, når jeg kan se, at mange af dem, der skal råbe op om, hvad der foregår derude, for at lovgivningen kan virke, ikke gør det.
Kristian Thulesen Dahl (DF), 2007-11-29:
Hvis der skal indgås brede aftaler, hvordan sikrer man så, at asylsystemet faktisk er indrettet sådan, at det er til gavn for de flygtninge, der kommer hertil, men at de, som bliver afvist, fordi de ikke er flygtninge, rent faktisk stadig er motiverede til at vende hjem?
Ebbe Kalnæs (CD), 2000-05-04:
Det er ikke, fordi vi med 250 ekstra er i stand til at løse de kæmpeproblemer, der er i flygtningelejrene, hvor der sidder folk og venter, men fordi vi måske gennem sådan et signal kunne opfordre andre til også at forøge deres andele en smule, sådan så vi kunne få has på bare nogle af de ulykkelige skæbner, der sidder dér.
Annette Vilhelmsen (SF), 2013-10-24:
Præciseringen skal sikre, at kommunerne er opmærksomme på, at også voksne kan opleve æresrelaterede konflikter og have behov for rådgivning og anden støtte, og at der f.eks. kan være behov for, at kommunerne handler med det samme, hvis den pågældende er i akut fare.
Merete Dea Larsen (DF), 2019-04-24:
Men ved at kigge på det op til et valg kommer der nogle forkerte intentioner ind i at lave lovgivning, i stedet for at vi rent faktisk ser det på en måde, der er mere fremtidssikret, så det ikke kun handler om at kunne levere lige inden et valg, hvad enten det så er et løfte, eller det er en lovgivning.
Kim Christiansen (DF), 2014-11-05:
Det er rigtigt, at der er et ønske om, at man får lige konkurrencevilkår, men der er det da så også på sin plads at tænke på, at der i dag er fire forskellige tilladelsestyper, og jeg ved, at en af de tanker, der var i den lovgivning, som Dansk Folkeparti heldigvis fik blokeret, var at operere med en universaltilladelse.
Joachim B. Olsen (LA), 2017-05-04:
Jeg har aldrig nogen sinde sagt, at det skal være indrettet lige præcis på den måde til tid og evighed, men jeg er af den klare overbevisning, at når man ser på det overordnet, har det været godt, at der har været et vist pres på at levere mere for de penge, man får.
Ole Sohn (SF), 2002-04-04:
Jeg kan ikke umiddelbart se, om det kan løses, men så skal man da i hvert fald lave meget om på forslaget. Med hensyn til det andet argument, som for mig er nok så væsentligt set ud fra medlemmernes personlige muligheder for at genvinde arbejde, mener jeg, at det er meget vigtigt, at a-kasserne er fagligt funderede, fordi de dermed kan være væsentlig mere effektive i det opsøgende arbejde.
Per Clausen (EL), 2013-04-26:
Så min opfordring vil altså være, at man tænker sig om en gang mere og konstaterer, at Enhedslisten giver mulighed for at opnå præcis det resultat, der var så vigtigt for statsministeren, nemlig at få børnene i skole og få skabt fred og fordragelighed i de små hjem.
Simon Emil Ammitzbøll (UFG), 2009-02-20:
Men jeg synes, man misforstår det fuldstændig, hvis man tror, at man kan tillade sig at tage alle de mange, ca. 80 pct., danskere, der er medlem af folkekirken, til indtægt for, at man så, fordi man er medlem af folkekirken, straks skulle mene, at det er en glimrende idé, at man sidder og beder fadervor i nogle skoler i Vestjylland.
Mette Frederiksen (S), 2022-02-08:
Så sent som i sidste uge sad jeg på et kvindekrisecenter for unge piger med indvandrerbaggrund, og jeg synes, det er så brutalt og så voldsomt at lytte til deres skildringer af, hvordan det er at være ung kvinde i Danmark, når man har en anden baggrund end dansk, når man ikke kan deltage i fester, når vold og undertrykkelse er en del af hverdagen, når man ikke selv kan vælge sin ægtefælle, når man bliver udsat for den sociale kontrol, som er i dele af indvandrermiljøet.
Lene Espersen (KF), 2010-10-06:
Det drejer sig jo navnlig om mine udtalelser i besvarelsen om, at det ikke er » … et udspil, der bygger på noget fakta fra Økonomi- og Erhvervsministeriet eller fra andre steder, men det er sådan set noget, vi har arbejdet med i den konservative folketingsgruppe.«
Jeppe Bruus (S), 2014-05-13:
Må jeg så ikke anbefale fru Charlotte Dyremose at læse den plan, som regeringen har lagt frem, og hvoraf finansieringen jo også klokkeklart fremgår – vi har givet svaret på det her – i stedet for nu at stå her og tale om, at det er taget fuldstændig ud af den blå luft.
Arne Melchior (CD), 2001-01-16:
Jeg vil bede fru Lene Espersen læse de brochurer, skrifter osv., som er udarbejdet af embedsmænd på ministerens vegne, og som er udgivet, og de vil alle sammen være fyldt op med glæde ved og pral over resultater, som den på det tidspunkt siddende regering har opnået, og direkte eller indirekte vise kritik af andre veje, som er foreslået af andre partier.
Jens Peter Vernersen (S), 2006-01-26:
Netop de samme undersøgelser viser også, at det, der er brug for, er, at flere får faglige uddannelser og videregående uddannelser, og derfor er det altså beskæmmende, at der under VK-regeringen faktisk er sker et fald i antallet af unge, der får en faglig uddannelse.
Ole Birk Olesen (LA), 2012-11-22:
Derfor gælder det om at sørge for, at skatten på arbejde kommer ned, og det gælder om at sørge for, at det altid kan betale sig at tage et arbejde, når man er på overførselsindkomst – hvis man er i stand til at arbejde – til den løn, som man nu engang kan få.
Rosa Lund (EL), 2023-12-08:
Heldigvis blev et flertal i Folketinget dengang enige om, at denne bestemmelse er nødvendig, så vi ikke risikerer, at voldsramtes vej ud af et voldeligt forhold ikke også betyder en vej ud af landet – at man ikke skal vælge mellem sit liv i Danmark og blive i et voldeligt ægteskab eller forlade det voldelige ægteskab for så at blive sendt ud af landet, måske væk fra sine børn.
Christian Wedell-Neergaard (KF), 2005-06-02:
Problemet er bare, at man jo ikke kan have en strålekanon i Storstrøms Amt, det er der jo simpelt hen ikke patientgrundlag til; man kan ikke have en plastikkirurgisk afdeling, det er der ikke patientgrundlag til; man kan ikke have en karkirurgisk afdeling, det er der ikke patientgrundlag til.
Benny Engelbrecht (S), 2015-12-16:
Desværre valgte regeringen en anden vej, en snæver vej, der ødsler penge væk på skattelettelser til rige arvinger og en dyr boligjobordning, der ikke skaber nævneværdigt med arbejdspladser, og hvor regningen betales af pensionister og kontanthjælpsmodtagere.
Kristian Thulesen Dahl (DF), 2001-04-18:
Vi er tilhængere af maksimal åbenhed om de her forhold, og vi har den opfattelse, at der er alt for mange, som fornægter sandheden måske i forhold til de bevægelser, de selv har været en del af, deres gøren og laden i koldkrigsårene, men også i forhold til andres virke.
Anders Samuelsen (RV), 2004-03-26:
Vi vil kæmpe for den, og vi er sikre på, at vi nok skal komme i mål med den, bl.a. fordi ca. 40 pct. af alle dem, der betaler topskat, er faglærte og ufaglærte, og 60 pct. af dem, der betaler topskat på det første niveau, er faglærte og ufaglærte.
Pernille Frahm (SF), 2008-05-22:
Sådan nogle ting kunne jeg godt tænke mig at vi fik afklaret lidt, for jeg synes, at vi, for hver gang vi tager det her emne op, for hver gang, vi får den her debat - da vi havde samrådet, da statsministeren blev spurgt, da udenrigsministeren blev spurgt, da kulturministeren blev spurgt - i virkeligheden stadig væk står tilbage med de samme spørgsmål.
Helle Bonnesen (KF), 2025-04-30:
Så jeg lægger mig lidt på linje med Danmarksdemokraternes behov for teknisk gennemgang, og jeg lægger mig også lidt på linje med Liberal Alliance, som siger, at det kunne være rigtig, rigtig godt, hvis vi kunne få det delt op i nogle brudstykker, så vi kunne få en mere fokuseret sagsbehandling.
Rosa Lund (EL), 2023-05-11:
For når man kigger på den regnemåde, som Finansministeriet bruger til at regne det her ud, så gælder det jo bl.a. også kystsikring, braklægning, bidrag til Grønland og Færøerne, udgifter til EU, forsvar, renteudgifter, der stammer fra tidligere gæld, tjenestemandspensioner, miljøudgifter, der stammer fra tidligere tiders synder, og listen er egentlig meget længere.
Zenia Stampe (RV), 2024-12-17:
Det er faktisk det, jeg mener, og hvor man jo nogle gange, når der er statistik, data, der viser, at der er en eller anden form for diskrimination eller forskelsbehandling, så kan se, at der er nogle af os, der åbenbart bruger det forkerte ord, når vi siger »strukturel racisme«, og så er det måske et eller andet iboende system, forskelsbehandling osv.
Anders Fogh Rasmussen (V), 2008-11-12:
I dårlige tider med lav beskæftigelse, og når underskuddet overskrider 3 pct. af bruttonationalproduktet, så er der en række undtagelser fra pagtens normale krav, og det betyder altså, at der allerede i de gældende regler er en betydelig fleksibilitet med hensyn til at kunne føre en aktiv finanspolitik i en periode med lavkonjunktur.
Anne Baastrup (SF), 2000-01-26:
Forsikringsselskabernes avancer er tilsyneladende ganske store, og forsikringspolicerne er så udspekulerede, når det drejer sig om at begrænse selskabernes ansvar, at almindelige købere og sælgere kommer til kort. SF ser som sagt positivt på forsøget på at rette op på manglerne, men vi vil samtidig bruge udvalgsarbejdet på at få sat fokus på nogle af de andre problemer, der er forbundet med den gældende lovgivning, som vi i parentes bemærket støttede dengang.
Benny Engelbrecht (S), 2018-12-19:
Vi er i Socialdemokratiet klar til at forpligte os på et konkret mål for grønne biler, og med statsministerens udmelding om grønne biler burde det egentlig ikke være så svært at enes om, men når det kom til stykket i et lukket forhandlingsrum, kneb det desværre med regeringens grønne ambitioner.
Mogens Jensen (S), 2012-06-07:
Og derfor forstår jeg ikke, at hr. Søren Pind ikke mener, at ægteskab i dag betyder noget helt andet, end ægteskab betød for bare 100 år siden, og at det altså i dag er den almindelige opfattelse i den danske befolkning, at ægteskab godt kan indgås mellem to af samme køn, idet det jo blot betegner en slags juridisk form for samliv mellem to mennesker.
Per Stig Møller (KF), 2006-05-18:
Jeg kan oplyse Folketinget om, at jeg netop i går traf beslutning om, at Danmark skal tilbyde to-tre seminarer for politifolk, fængselsvæsen og dommere fra Irak i løbet af den kommende periode, fordi vi er enige i, at vi skal have trænet politiet og militæret til at respektere menneskerettighederne og et demokratisk retssamfund.
Morten Homann (SF), 2003-12-19:
Kan hr. Ulrik Kragh ikke bekræfte, at der sådan set er en huslejeregulering ved byfornyelsesloven, og at den huslejeregulering forsvinder med det foreliggende lovforslag, i og med at man overgår til lejelovens bestemmelser, som - hvilket er veldokumenteret under udvalgsarbejdet - er ringere end byfornyelsens?
Jeppe Bruus (S), 2020-05-15:
Hvis en vanvidsbilist eller nogle af de her bandemedlemmer, som vi også taler om, har den her adfærd gentagne gange, så er det trods alt en rimelig omkostningsfuld affære for dem, at de får fjernet en af de her dødsmaskiner, som det jo desværre er, de ræser rundt i.
Ellen Trane Nørby (V), 2008-05-29:
Men jeg tror ikke, man skal underkende, at den vigtigste forudsætning for, at man også kan give sine børn den bedste opvækst, er, at man selv er et aktivt menneske, selv har nogle relationer, har noget at stå op til hver morgen, at man er kommet ud på arbejdsmarkedet, og at man også har en indtjening, at man har at liv, hvor man egentlig føler sig i balance, for det er også den bedste forudsætning for, at man tager hånd om sine børn.
Karen Ellemann (V), 2021-11-30:
Når jeg så kigger på forsamlingen her, handler det også for os om det med at få gjort udviklingspolitik til en folkesag; at endnu flere engagerer sig, støtter det og forstår, at det betyder noget, at Danmark engagerer sig både bilateralt og multilateralt, at vi er med i FN og EU, men jo også i de direkte programsamarbejder med de enkelte lande.
Hans Kristian Skibby (DF), 2006-01-18:
Grunden til, jeg også har stillet det her spørgsmål i sidste uge, var bl.a., at der i Berlingske i fredags var en artikel om, at en af de imamer, som er ansat i Nyborg Statsfængsel, har været leder af denne rejsedelegation af danske muslimer, som har rejst rundt i verden og fortalt om, hvor dårligt det er i Danmark.
Keld Albrechtsen (EL), 2001-02-20:
Når vi så ser det i sammenhæng med også den medicinsag, som fru Anni Svanholt fuldstændig korrekt gjorde opmærksom på verserer, og som vi skal drøfte med statsministeren i morgen, så må man sige, at der altså simpelt hen er et afsnit i den her aftale, som burde møde meget stærk dansk modstand. Jeg håber, at ministeren har noget at byde på på det her område.
Frank Jensen (S), 1998-11-19:
Jeg vil bare her på dette tidspunkt i debatten prøve at sætte fokus på det, som jo er det egentlige emne: De seksuelle overgreb mod børnene, hvor vi alle sammen har en interesse i at sikre, at vi har de bedst tænkelige efterforskningsredskaber til at forfølge dem, der udfører de seksuelle overgreb.
Lene Espersen (KF), 2008-05-16:
Der er også mulighed for at idømme ejere, der ikke behandler deres dyr ordentligt, både høje bødestraffe, men så sandelig også frihedsstraf, hvis det er det, der skal til, og endelig - og det er også et svar til fru Julie Skovsby - er der mulighed for at lave rettighedsfrakendelse over for vedkommende.
Jesper Langballe (DF), 2003-05-14:
Det var som bekendt her, den forhenværende statsminister, hr. Poul Nyrup Rasmussen, var med til at iværksætte den betændte og skæbnesvangre sag mod Østrig, der på grund af en demokratisk valghandling blev udsat for boykottrusler og blev overvågningsobjekt for Beate Winklers berygtede racismeovervågningscenter.
Rasmus Jarlov (KF), 2019-03-01:
Regeringen ønsker naturligvis ikke – det siger sig selv – ligesom ingen andre ønsker det, at pårørende skal belastes i en svær situation, ved at der er dårlige bedemænd, som handler forkert, opkræver uventede gebyrer eller ikke gør deres arbejde godt nok.
Lene Espersen (KF), 2003-05-05:
Det er selvfølgelig også klart, at selv om fru Elisabeth Arnold har fuldstændig ret i, at den her sag har været grundigt drøftet i Folketingets Europaudvalg og Retsudvalget og den politiske enighed blev opnået for ganske lang tid siden i februar 2002, så er vi inde i den sidste hektiske fase af folketingsåret.
Claus Hjort Frederiksen (V), 2015-12-16:
Vi vil selvfølgelig følge nøje med i, hvordan man gør det, men den vigtigste kontrollant i en sådan sag er trods alt borgerne i den kommune, det vedrører, og det er jo her, borgerne og de ældre får mulighed for at følge med i, hvad der er kommunens niveau, og hvor man vil forbedre det.
Anne Baastrup (SF), 2005-03-15:
Jeg vil godt følge lidt op på fru Line Barfods spørgsmål, for noget af det, man jo også skal diskutere i kontaktudvalget er fastsættelsen af grundbidraget og udviklingsbidraget, og det er jo i størrelsesordenen 12-13 pct. af regionens finansieringsgrundlag.
Lennart Damsbo-Andersen (S), 2021-05-04:
Så vil jeg i øvrigt sige, at ligesom dagpengemodtagere og sygedagpengemodtagere kan være kommet i klemme som konsekvens af nedlukningen og pandemien, har kontanthjælpsmodtagerne også brug for en håndsrækning, indtil der igen er stabilitet på arbejdsmarkedet.
Peder Hvelplund (EL), 2017-01-26:
Jeg tror nok, at lige for dem er det også et spørgsmål om penge, og for dem vil det her være en meget konkret løsning i forhold til at sige, at det ikke er et spørgsmål om, at de skal poste hundredtusindvis af kroner i private konsulentrapporter, det er et spørgsmål om, at der sidder et nationalt organ, der udpeger de områder, hvor der skal kystsikres.
Peter Skaarup (DF), 2022-05-17:
Spørgsmålet er, om man ikke også på den her måde, enten med det her forslag, men vi er også villige til at se på, om man kan gøre noget andet i samme dur, det er slet ikke afgørende, kan se på f.eks. det, at der jo skyder et utal af små pizzeriaer og supermarkeder og solcentre op, hvor man kunne få en fornemmelse af, om der overhovedet er noget som helst forretningsgrundlag for det, eller om man i virkeligheden bruger mange af de her butikker på at have et meget lille salg og så snyde skattefar på nogle forskellige områder, som vi næsten ikke har fantasi til at forestille os.
Rune Lund (EL), 2016-05-19:
Når medarbejderne nu selv i en sådan undersøgelse fra Dansk Sygeplejeråd siger, at der er alvorlige problemer, i og med at folk bliver udskrevet fra sygehuset, selv om de ikke er færdigbehandlet, så er det da noget, som man bliver nødt til at forholde sig til.
Karina Adsbøl (UFG), 2022-03-15:
Den anden ting er jo, at vi i forhold til forældreansvarsloven godt kunne kigge på at ændre nogle ting og netop også være tydeligere omkring, at det med samarbejdschikane og det med at komme med usandheder og falske påstande simpelt hen skal være mærkbart, i forhold til at det skal man ikke.
Arne Melchior (CD), 1999-04-28:
Men så har jeg lige et lille PS: I alle tre lovforslag forekommer i de økonomiske beregninger udtrykket »konfidensniveau«, og jeg har spurgt folk, der er væsentlig mere lærde end jeg, hvad det betyder, og det vidste de ikke - selvfølgelig står ordet ikke i Nudansk Ordbog, men ordet »konfidens« står altså i fremmedordbogen - så kunne vi ikke se at få det udtryk afskaffet lige så hurtigt, som det er indført.
Mikkel Dencker (DF), 2004-05-19:
Den mulighed bliver udnyttet i meget høj grad, tilskyndet af, at gevinsterne hos Dansk Tipstjeneste slet ikke kan måle sig med gevinsterne i udlandet. Med andre ord mener vi, at tiden er løbet fra et monopol, og i Dansk Folkeparti mener vi, at det er på høje tid, at man tager konsekvensen og indretter sig efter det.
Torsten Schack Pedersen (V), 2020-10-21:
Men mit spørgsmål går på den konkrete situation, som jeg tror vi er mange forældre der oplevede i september, hvor der på Aula tikkede et brev ind fra undervisningsministeren, hvor der bl.a. stod: Du bør aflyse eller melde afbud til alle sociale arrangementer i forbindelse med skole, fritidstilbud og ungdomsuddannelser.
Anne-Mette Winther Christiansen (V), 2014-10-30:
Regeringen foreslår så her lige at prøve at få afskaffet udmålingssystemet og i stedet lave det sådan, at forældrene kan få udbetalt de faktiske sandsynliggjorte merudgifter, og beløbet rundes så op til nærmeste hele krone.
Finn Sørensen (EL), 2014-05-15:
Jeg tror, ordføreren godt er klar over, at hans fremstilling af, hvad Enhedslisten og for den sags skyld også Socialdemokraterne – de må svare for sig selv, men jeg tror, jeg kender deres synspunkt – mener i forhold til konfliktret og organisationsret, er fuldstændig forkert.
Christine Antorini (S), 2016-04-20:
Gør det indtryk på ministeren, at Jyllands-Posten den 1. april havde stillet 55 økonomer spørgsmålet, hvad der var det allervigtigste for at få vækst i Danmark, og at det, som de allerfleste af økonomerne pegede på, var, at man skulle investere massivt i forskning, udvikling og uddannelse – altså præcis det modsatte af det, som regeringen, der har valgt at skære i uddannelse og forskning, har gjort?
Jacob Mark (SF), 2021-04-16:
Altså, det vigtigste for os er, at man får lavet en frihedsreform for alle skoler, og det betyder ikke, at jeg ikke vil kigge på det, men jeg vil være grundlæggende bekymret for, om jeg, hvis nu man begynder drypvist at sige ja til alle mulige, ender med at få skudt i skoene fra nogen eller fra et flertal, at alle de kommuner, der ikke har søgt om frihed, er der ikke brug for en frihedsreform for.
Marianne Jelved (RV), 2002-12-03:
Selv om jeg for så vidt på mange områder er åben over for Enhedslistens tankegang, og jeg synes også, at vi havde en konstruktiv dialog om hele komitologiproceduren og fik det sat nogenlunde på gode skinner, har jeg ikke selv kunnet følge det så nært efter regeringsskiftet.
Mogens Jensen (S), 2013-12-17:
Herudover foreskriver FN's handicapkonvention, at tegnsprog i højere grad bør fremmes og anerkendes, og Socialdemokraterne er derfor også positive over for lovforslaget fra oppositionen og Enhedslisten, der har til formål at udvide Dansk Sprognævns virkeområde, så det også indbefatter varetagelse af dansk tegnsprog.
Søren Pind (V), 2008-05-22:
Som udenrigsministeren bemærkede i sin tale for et øjeblik siden, har regeringen jo gentagne gange redegjort for Danmarks holdning til manglende respekt for frihedsrettighederne og overtrædelse af den humanitære folkeret over for den amerikanske regering, ligesom der udfoldes en stadig dialog mellem Den Europæiske Union og Amerika om spørgsmål om både menneskerettighederne og den humanitære folkeret i krigen mod terror.
Susanne Clemensen (CD), 2001-01-12:
Tværtimod er det det modsatte, der er behov for. Med de ord vil jeg gerne slutte af med at sige, at jeg meget håber, at vi på den ene eller anden måde kan komme videre med forslaget under udvalgsbehandlingen, for det, vi mener der er så hårdt brug for, er, at vi samler trådene, og at vi omsider laver en national strategi for, hvor vi vil hen med bioteknologien, og at vi sætter fart i den proces.